CELEX: 52013PC0449
Language: sk
Date: 2013-06-26
Title: Návrh SMERNICA EURÓPSKEHO PARLAMENTU A RADY o elektronickej fakturácii vo verejnom obstarávaní

|
			
		
		
		52013PC0449
		
			Návrh SMERNICA EURÓPSKEHO PARLAMENTU A RADY o elektronickej fakturácii vo verejnom obstarávaní /* COM/2013/0449 final - 2013/0213 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
·                        
Politický kontext
Prechod na bezpapierovú verejnú správu, najmä
v jej cezhraničnom rozmere, je pre Európsku úniu a členské štáty
významným cieľom. Elektronická fakturácia je osobitne sľubnou
oblasťou, ktorá môže prispieť k dosiahnutiu tohto cieľa.
Všeobecne uznávané výhody elektronickej
fakturácie priviedli niekoľko členských štátov EÚ (Dánsko, Rakúsko,
Švédsko a Fínsko) k myšlienke vyžadovať predkladanie elektronických
faktúr vo verejnom obstarávaní v rámci celého verejného sektora alebo jeho
časti. Tieto iniciatívy uplatňujúce prístup zdola nahor sú však
z veľkej časti založené na vnútroštátnych normách,
z ktorých väčšina nie je interoperabilná. Z toho dôvodu tieto
normy vedú k zvyšovaniu zložitosti a nákladov firiem, ktoré sa chcú
zúčastniť na cezhraničnom obstarávaní, čím sa vytvárajú
prekážky prístupu na trh. Celkový výsledok je, že prijímanie elektronickej
fakturácie v Európe je ešte veľmi obmedzené a predstavuje 4 až
15 % všetkých vymenených faktúr. Iniciatívou v oblasti elektronickej
fakturácie vo verejnom obstarávaní by sa zabránilo ďalšej
fragmentácii vnútorného trhu a uľahčilo by sa zavádzanie
elektronickej fakturácie. Vzhľadom na skutočnosť, že verejné
obstarávanie, na ktoré sa vzťahujú smernice o verejnom obstarávaní,
predstavuje približne 3,7 % HDP EÚ, vďaka vykonávaniu iniciatívy zameranej
na odstránenie prekážok prístupu na trh v oblasti elektronickej fakturácie vo
verejnom obstarávaní by sa verejný sektor stal v tejto oblasti „vedúcim
trhom“ a povzbudilo by sa jej širšie používanie v hospodárstve. 
Značný počet subjektov vyzýval
počas posledných niekoľkých rokov k opatreniu na európskej úrovni na
stimulovanie trhu s elektronickou fakturáciou v celej EÚ, najmä
pokiaľ ide o vymieňanie faktúr medzi vládami. Komisia v oznámení
„Využívanie výhod elektronickej fakturácie v Európe“, KOM(2010) 712, vyzvala,
aby sa elektronická fakturácia v EÚ stala do roku 2020 najrozšírenejšou metódou
fakturácie. V apríli 2012 Európsky parlament vyzval v uznesení vyzval, aby
sa elektronická fakturácia stala vo verejnom obstarávaní do roku 2016 povinnou,
pričom boli členské štáty počas neformálneho zasadnutia Rady pre
konkurencieschopnosť vo februári 2012 a v záveroch Európskej
rady z júna 2012 vyzvané, aby sa prijali opatrenia na podporu
elektronickej fakturácie. Z toho dôvodu sa zdá, že dozrel čas na
uskutočnenie navrhovanej iniciatívy týkajúcej sa elektronickej fakturácie
vo verejnom obstarávaní a na účinné odstránenie prekážok prístupu na trh,
ktoré sú zapríčinené nedostatočnou interoperabilitou elektronickej
fakturácie.
Návrhom v tejto oblasti by sa takisto doplnila
prebiehajúca modernizácia pravidiel verejného obstarávania v EÚ, ktorá je
kľúčovým opatrením v rámci „Aktu o jednotnom trhu I“, najmä
pokiaľ ide o návrhy týkajúce sa úplného prechodu na elektronické
obstarávanie. Nakoniec, opatrenie podporujúce zavádzanie elektronickej
fakturácie vo verejnom obstarávaní vníma Komisia ako prioritu. Premieta sa to
v zaradení iniciatívy v oblasti elektronickej fakturácie vo verejnom obstarávaní
do „Aktu o jednotnom trhu II“ ako jedného z jeho kľúčových
opatrení.
·                        
Súvislosti s otázkami normalizácie 
V návrhu sa predpokladá, že príslušný
európsky orgán pre stanovovanie noriem, v tomto prípade Európsky výbor pre
normalizáciu (CEN) vypracuje novú európsku normu pre elektronickú
fakturáciu. Uskutoční sa to na základe mandátu od Európskej komisie, ktorý
bude pripravený počas neskoršej fázy. Mandát bude obsahovať zoznam
minimálnych požiadaviek, ktoré bude treba zapracovať do normy. Práca sa
potom vykoná v súlade s ustanoveniami nariadenia (EÚ) č.
1025/2012. 
2.           VÝSLEDKY KONZULTÁCIÍ SO
ZAINTERESOVANÝMI STRANAMI A POSÚDENÍ VPLYVU
·                        
Konzultácie so zainteresovanými stranami
Obsah tohto návrhu je založený na rozsiahlych
konzultáciách so zainteresovanými stranami. V Bruseli (26. septembra 2012
a 7. marca 2013) sa konali dve zasadnutia Európskeho multilaterálneho fóra
(EMF) o elektronickej fakturácii, ktoré poskytli dôležité fórum na diskusiu o
základných bodoch možnej iniciatívy EÚ týkajúcej sa elektronickej fakturácie
vo verejnom obstarávaní. Dokumenty na rokovanie štyroch pracovných skupín EMF
poskytli praktickú spätnú väzbu od zástupcov vnútroštátnych multilaterálnych
fór a subjektov z praxe, ako sú napríklad poskytovatelia služieb a firmy.
Okrem toho bol členom EMF bol rozposlaný dotazník s cieľom
zhromaždiť údaje o existujúcich systémoch elektronickej fakturácie, ich
účinnosti, nákladoch a prínosoch. V posúdení vplyvu sa v
značnej miere využilo aj 20 doručených odpovedí (19 od vnútroštátnych
fór a jedna od orgánu pre stanovovanie noriem).
Obsah iniciatívy bol 19. septembra 2012
počas zasadnutia predložený Poradnému výboru pre verejné obstarávanie
(ACPC), ktorý sa skladá zo zástupcov členských štátov,
a prekonzultovaný s ním. So zástupcami rôznych odvetvových združení
vrátane Európskej asociácie poskytovateľov služieb elektronickej
fakturácie (EESPA), Business Europe a Európskej asociácie remesiel, malých
a stredných podnikov (UEAPME) sa uskutočnilo viac neformálnych
bilaterálnych stretnutí.
Nakoniec sa od 22. októbra 2012 do 14. januára
2013 pomocou nástroja interaktívnej tvorby politík (IPM) uskutočnili
online konzultácie s cieľom zhromaždiť informácie
o súčasnom využívaní elektronickej fakturácie a stanoviská k
možnej iniciatíve EÚ v tejto oblasti. Odpoveď verejnosti na konzultácie
bola veľmi kladná, predložených bolo viac ako 700 odpovedí.
Rôzne konzultácie so zainteresovanými stranami
poskytli Komisii dobrú vzorku názorov, ktoré zastávali jednotlivé
zainteresované strany.
·                        
Posúdenie vplyvu
Posúdenie vplyvu bolo predložené výboru pre
posudzovanie vplyvu (VPV) vo februári 2013. Počas zasadnutia 20. marca
2013 VPV predložil niekoľko otázok, ktoré je podľa stanoviska výboru
potrebné ďalej riešiť, a požiadal o opätovné predloženie posúdenia
vplyvu. 
Revidované posúdenie vplyvu bolo 19. apríla
2013 znovu predložené VPV. Hlavné úpravy v reakcii na stanovisko VPV sa týkali
sprísnenia vymedzenia problému a analýzy subsidiarity
a proporcionality, zlepšenia analýzy vplyvu a lepšej prezentácie
názorov zainteresovaných strán. 
VPV vydal 8. mája 2013 kladné stanovisko. 
Po analýze piatich rôznych možností sa v
posúdení vplyvu dospelo k záveru, že najvhodnejšie riešenie je uložiť
verejným obstarávateľom a obstarávateľom povinnosť prijímať
od konkrétneho dátumu elektronické faktúry, ktoré sú v súlade s novou
spoločnou európskou normou pre fakturáciu. Prispelo by sa tak
k prekonaniu fragmentácie spojenej so súčasnou zmesou vnútroštátnych
systémov elektronickej fakturácie a zaručila by sa integrita
vnútorného trhu. V rámci zvoleného prístupu by sa spojil výrazný impulz
povinnosti zabezpečiť interoperabilitu v oblasti elektronickej
fakturácie vo verejnom obstarávaní s flexibilnejším prístupom, pokiaľ
ide o najvhodnejší prostriedok na zabezpečenie používania samotnej
elektronickej fakturácie.
Záverečná správa o posúdení vplyvu
a zhrnutie sú uverejnené s týmto návrhom.
3.           PRÁVNE PRVKY NÁVRHU
·                        
Právny základ
Návrh je založený na článku 114 Zmluvy
o fungovaní Európskej únie (ZFEÚ). Zabezpečením vytvorenia
spoločnej európskej normy a uložením povinnosti členským štátom
zaistiť, aby verejní obstarávatelia a obstarávatelia neodmietali
prijímanie elektronických faktúr, ktoré sú v súlade s európskou
normou, sa týmto návrhom odstránia prekážky prístupu na trh v cezhraničnom
verejnom obstarávaní a prekážky obchodu. Zlepšia sa tak podmienky
fungovania vnútorného trhu.
·                        
Zásada subsidiarity
Podľa zásady subsidiarity Únia môže
konať len v prípade a do tej miery, keď ciele navrhovaného
opatrenia nemôžu byť uspokojivo dosiahnuté na úrovni členských štátov,
ale je ich možné lepšie dosiahnuť na úrovni EÚ. Z ďalej
uvedených dôvodov je opatrenie na úrovni EÚ potrebné na to, aby sa odstránili
prekážky trhu a prekážky obchodu vyplývajúce z existencie rozdielnych
vnútroštátnych predpisov a noriem, ako aj na zabezpečenie
interoperability. Návrh je teda v súlade so zásadou subsidiarity.
Počet existujúcich noriem, požiadaviek a riešení ostáva veľmi
veľký a zdá sa, že siete elektronickej fakturácie sa zakoreňujú
čoraz viac, nie menej, pozdĺž vnútroštátnych hraníc. Iniciatívami
členských štátov uplatňujúcimi prístup zdola nahor sa zhoršuje
problém interoperability, keďže na trhu vzniklo viac noriem pre
elektronickú fakturáciu, čím sa ďalej zvyšujú náklady a
zložitosť zabezpečovania interoperability. V dôsledku toho opatrenia
uskutočnené členskými štátmi nie sú dostatočné na
zabezpečenie interoperability elektronickej fakturácie
v cezhraničnom obstarávaní.
Dôvody opatrenia na úrovni EÚ vyplývajú z
nadnárodnej povahy problému nedostatočnej interoperability medzi
vnútroštátnymi (a firemnými) systémami elektronickej fakturácie. Vzhľadom
na cezhraničnú povahu transakcií verejného obstarávania, na ktoré sa
vzťahujú smernice o verejnom obstarávaní, a vzhľadom na
chýbajúce zmysluplné výsledky úsilia niektorých členských štátov vyriešiť
otázky interoperability sa zdá, že opatrenie na úrovni EÚ v oblasti
elektronickej fakturácie vo verejnom obstarávaní je jediným dostupným riešením,
ako koordinovať ich opatrenia a zabrániť ďalšej fragmentácii
vnútorného trhu. Ďalej, v diskusii o interoperabilite môže len
EÚ konať ako nezávislý rozhodca a objektívne odporučiť
najlepší prístup na odstránenie prekážok trhu.
Prakticky neexistuje žiaden náznak toho, že
bez opatrenia na úrovni EÚ sa súčasný stav v oblasti elektronickej
fakturácie vo verenom obstarávaní v blízkej budúcnosti zmení alebo zlepší.
·                        
Zásada proporcionality
Návrh je v súlade so zásadou
proporcionality, pretože neprekračuje rámec nevyhnutný na dosiahnutie
cieľa zabezpečiť správne fungovanie vnútorného trhu.
V posúdení vplyvu sa posúdili rôzne
možnosti politiky, čo viedlo k záveru, že uprednostňovaná
možnosť je optimálna aj z hľadiska proporcionality – vo zvolenom
prístupe by sa spájal výrazný impulz povinnosti zabezpečiť
interoperabilitu v oblasti elektronickej fakturácie vo verejnom obstarávaní
s flexibilnejším prístupom, pokiaľ ide o najvhodnejší prostriedok na
zabezpečenie používania samotnej elektronickej fakturácie. 
·                        
Výber nástrojov
Výber právnej formy pre legislatívny návrh
Komisie je podmienený zvoleným právnym základom a takisto obsahom návrhu.
Ako sa uviedlo, primeraným právnym základom tohto návrhu je článok 114
ZFEÚ. Týmto článkom sa v zásade ponecháva otvorená možnosť,
či sa ako právna forma návrhu použije smernica alebo nariadenie. Smernica
však predstavuje najvhodnejší výber, pretože cieľ návrhu môže byť
uspokojivo splnený uložením povinnosti členským štátom dosiahnuť
výsledok a zároveň sa ponechá na nich, aby si sami zvolili formu
a metódy.
·                        
Transpozičné opatrenia a vysvetľujúce
dokumenty
Je pravdepodobné, že budú potrebné vnútroštátne
opatrenia na rozdielnych úrovniach (legislatívne, regulačné,
administratívne a technické), aby sa transponovala táto smernica a aby sa
verejným obstarávateľom a obstarávateľom umožnilo jej
uplatňovanie. Len členské štáty môžu vysvetliť, ako sa týmito
rozdielnymi opatreniami transponuje smernica a ako sa navzájom ovplyvňujú.
Oznámenie o transpozičných opatreniach je teda potrebné doplniť
týmito vysvetľujúcimi dokumentmi.
4.           VPLYV NA ROZPOČET
Na celý vplyv na rozpočet súvisiaci s
vypracovaním európskej normy príslušnou európskou normalizačnou
organizáciou sa už vzťahujú ustanovenia nariadenia (EÚ) č. 1025/2012.
Tento návrh nemá žiadny ďalší finančný vplyv nad rámec zdrojov, ktoré
už boli pridelené na opatrenia normalizácie v súčasnom a budúcom viacročnom
finančnom rámci.
2013/0213 (COD)
Návrh
SMERNICA EURÓPSKEHO PARLAMENTU A RADY
o elektronickej fakturácii vo verejnom
obstarávaní
(Text s významom pre EHP)
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie, a najmä jej článok 114,
so zreteľom na návrh Európskej komisie,
po postúpení návrhu legislatívneho aktu
národným parlamentom,
so zreteľom na stanovisko Európskeho
hospodárskeho a sociálneho výboru[1],
so zreteľom na stanovisko Európskeho
výboru regiónov[2],
konajúc v súlade s riadnym
legislatívnym postupom,
keďže:
(1)       V súčasnosti v
členských štátoch existuje a používa sa niekoľko celosvetových,
vnútroštátnych a firemných noriem v oblasti elektronických faktúr. Žiadna
z týchto noriem neprevažuje a väčšina z nich nie je
interoperabilná.
(2)       Vzhľadom na to, že chýba
spoločná norma, členské štáty v prípade podporovania používania
elektronických faktúr vo verejnom obstarávaní alebo pri ich povinnom zavádzaní,
rozhodujú o vypracovaní vlastných technických riešení založených na
samostatných vnútroštátnych normách. Počet súčasne existujúcich
rozdielnych noriem v členských štátoch sa teda zvyšuje
a v budúcnosti sa pravdepodobne bude ďalej zvyšovať.
(3)       Rozmanitosť
neinteroperabiliných noriem má z následok neprimeranú zložitosť,
právnu neistotu a ďalšie prevádzkové náklady pre hospodárske subjekty
využívajúce elektronické faktúry v rámci členských štátov. Od
hospodárskych subjektov, ktoré chcú vykonávať činnosti v oblasti
cezhraničného verejného obstarávania, sa často vyžaduje, aby
dodržiavali novú normu v oblasti elektronickej fakturácie vždy, keď
vstúpia na nový trh. Rozdielne právne a technické požiadavky týkajúce sa
elektronických faktúr predstavujú prekážky prístupu na trh v cezhraničnom
verejnom obstarávaní a prekážky obchodu tým, že odrádzajú hospodárske subjekty
od vykonávania činností v oblasti cezhraničného verejného
obstarávania. Predstavujú prekážky pre základné slobody a majú teda priamy
vplyv na fungovanie vnútorného trhu.
(4)       Tieto prekážky obchodu v
rámci Únie budú pravdepodobne v budúcnosti rásť, pretože je vypracovaných
viac neinteroperabiliných vnútroštátnych a firemných noriem a pretože sa
využívanie elektronických faktúr vo verejnom obstarávaní rozširuje alebo sa
stáva v členských štátoch povinným.
(5)       Prekážky obchodu vyplývajúce
so súčasnej existencie niekoľkých právnych požiadaviek
a technických predpisov v oblasti elektronických faktúr
a z nedostatočnej interoperability by sa mali odstrániť
alebo znížiť. Na dosiahnutie tohto cieľa by sa mala vypracovať
spoločná európska norma pre sémantický model údajov základnej
elektronickej faktúry.
(6)       Komisia by mala uplatniť
príslušné ustanovenia nariadenia Európskeho parlamentu a Rady (EÚ) č.
1025/2012 z 25. októbra 2012 o európskej normalizácii[3] a požiadať príslušnú
európsku normalizačnú organizáciu, aby vypracovala európsku normu týkajúcu
sa sémantického modelu údajov základnej elektronickej faktúry. Komisia by mala
vo svojej žiadosti predloženej príslušnej európskej normalizačnej
organizácii vyžadovať, aby táto európska norma bola technologicky
neutrálna, aby sa zabránilo akémukoľvek narúšaniu hospodárskej
súťaže. Keďže elektronické faktúry môžu obsahovať osobné údaje,
Komisia by mala takisto vyžadovať, aby sa touto európskou normou
zaručila ochrana osobných údajov v súlade so smernicou 95/46/ES
z 24. októbra 1995 o ochrane fyzických osôb pri spracovaní
osobných údajov a voľnom pohybe týchto údajov[4]. Komisia by mala vo svojej
žiadosti predloženej európskej normalizačnej organizácii okrem týchto
minimálnych požiadaviek stanoviť ďalšie požiadavky, pokiaľ ide
o obsah tejto európskej normy a termín jej prijatia.
(7)       Európska norma pre sémantický
model údajov základnej elektronickej faktúry by mala vychádzať
z existujúcich špecifikácií, najmä vrátane tých, ktoré vypracovali
európske alebo medzinárodné organizácie, ako napríklad CEN (CWA 16356 a CWA 16562), ISO (faktúra založená na metodike ISO
20022) a UN/CEFACT (CII v. 2.0). Nemali by sa ňou vyžadovať
elektronické podpisy. V tejto európskej norme by sa mali vymedziť
prvky sémantických údajov vzťahujúce sa najmä na doplňujúce údaje
o dodávateľovi a odberateľovi, identifikátory procesu, znaky
faktúry, údaje o fakturovaných položkách, informácie o dodaní, platobné
údaje a podmienky. Mala by byť takisto kompatibilná s existujúcimi
normami pre platby, aby sa umožnilo automatické spracovanie platieb.
(8)       V prípade, že európska
norma vypracovaná príslušnou európskou normalizačnou organizáciou splní
požiadavky obsiahnuté v žiadosti Komisie, odkazy na túto európsku normu by
mali byť uverejnené v Úradnom vestníku Európskej únie.
(9)       Verejní obstarávatelia
a obstarávatelia by nemali odmietať prijímanie elektronických faktúr,
ktoré sú v súlade s touto európskou normou, z dôvodu nesúladu s inými
technickými požiadavkami (napríklad vnútroštátnymi požiadavkami alebo
špecifickými požiadavkami odvetvia).
(10)     Táto smernica by sa mala
vzťahovať na elektronické faktúry prijaté verejnými
obstarávateľmi a obstarávateľmi, ktoré sú vydané v dôsledku
vykonania zadaných zákaziek v súlade so smernicou [ktorou sa nahrádza smernica
Európskeho parlamentu a Rady 2004/18/ES z 31. marca 2004
o koordinácii postupov zadávania verejných zákaziek na práce, verejných
zákaziek na dodávku tovaru a verejných zákaziek na služby[5]], smernicou [ktorou sa nahrádza
smernica Európskeho parlamentu a Rady 2004/17/ES z 31. marca 2004 o
koordinácii postupov obstarávania subjektov pôsobiacich v odvetviach vodného
hospodárstva, energetiky, dopravy a poštových služieb[6]] alebo smernicou Európskeho
parlamentu a Rady 2009/81/ES z 13. júla 2009 o koordinácii postupov pre
zadávanie určitých zákaziek na práce, zákaziek na dodávku tovaru a
zákaziek na služby verejnými obstarávateľmi alebo obstarávateľmi v oblastiach
obrany a bezpečnosti a o zmene a doplnení smerníc 2004/17/ES a 2004/18/ES[7].
(11)     Cieľom interoperability
je umožniť prezentovanie a spracovanie informácií medzi obchodnými
systémami jednotným spôsobom bez ohľadu na ich technológiu, používanie
alebo platformu. Úplná interoperabilita zahŕňa schopnosť
interoperability z hľadiska obsahu (sémantická), formátu (syntax)
a prenosu. Sémantická interoperabilita znamená, že presný význam
vymieňaných informácií je zachovaný a správne a jednoznačne
pochopený nezávisle od spôsobu, akým je fyzicky prezentovaný alebo prenesený.
(12)     Zabezpečením sémantickej
interoperability a zlepšením právnej istoty sa touto smernicou takisto
podporí zavádzanie elektronickej fakturácie vo verejnom obstarávaní,
čím sa členským štátom, verejným obstarávateľom,
obstarávateľom a hospodárskym subjektom umožní získať dôležité
výhody z hľadiska úspor, vplyvu na životné prostredie a zníženia
administratívnych záťaží.
(13)     Európska rada vo svojich
záveroch z 28. a 29. júna 2012 uviedla, že priorita by sa mala
klásť na opatrenia zamerané na ďalšie rozvíjanie cezhraničného
online obchodu vrátane uľahčenia prechodu na elektronickú fakturáciu.
(14)     Európsky parlament vo svojom
uznesení z 20. apríla 2012 poukázal na fragmentáciu trhu v dôsledku
vnútroštátnych pravidiel elektronickej fakturácie, vyzdvihol výrazné výhody,
ktoré ponúka elektronická fakturácia a zdôraznil význam právnej istoty,
prehľadného technického prostredia a otvorených a interoperabilných
riešení elektronickej fakturácie založených na spoločných zákonných
požiadavkách, obchodných procesoch a technických normách. Z týchto
dôvodov Európsky parlament vydal výzvu, aby sa elektronická fakturácia stala do
roku 2016 povinnou pre verejné obstarávanie.
(15)     Európske multilaterálne fórum
o elektronickej fakturácii (e-fakturácii) zriadené rozhodnutím Komisie
z 2. novembra 2010[8]
prijalo v [mesiac] 2013 odporúčanie o interoperabilite pre
elektronickú fakturáciu s použitím sémantického modelu údajov.
(16)     Touto smernicou nevznikajú
žiadne ďalšie náklady alebo záťaž pre podniky vrátane mikro, malých a
stredných podnikov v zmysle odporúčania Komisie 2003/361/ES zo
6. mája 2003, ktoré sa týka definície mikro, malých a stredných podnikov[9], pretože verejní obstarávatelia
a obstarávatelia budú schopní prijímať elektronické faktúry, ktoré sú
v súlade s inými normami, ako je spoločná európska norma, a
takisto papierové faktúry v prípade, že sa vo vnútroštátnych právnych
predpisoch nestanovuje inak.
(17)     Pravidlá týkajúce sa
elektronickej fakturácie sú už obsiahnuté v smernici Rady 2006/112/ES
z 28. novembra 2006 o spoločnom systéme dane z pridanej
hodnoty[10].
Malo by sa zabezpečiť, aby podmienky vystavovania a prijímania
elektronických faktúr na účely DPH neboli ovplyvnené žiadnymi
ustanoveniami tejto smernice.
(18)     S cieľom
umožniť verejným obstarávateľom a obstarávateľom prijať
technické opatrenia, ktoré sú po stanovení európskej normy potrebné na to, aby
sa dosiahol súlad s ustanoveniami tejto smernice, je 48-mesačná
lehota transpozície odôvodnená.
(19)     Únia môže prijať
opatrenia v súlade so zásadou subsidiarity stanovenou v článku 5 Zmluvy
o Európskej únii, pretože ciele odstránenia prekážok na trhu a prekážok
obchodu vyplývajúcich z existencie rôznych vnútroštátnych predpisov
a noriem a zabezpečenia interoperability nie je možné uspokojivo
dosiahnuť na úrovni jednotlivých členských štátov, ale ich možno
lepšie dosiahnuť na úrovni Únie. V súlade so zásadou proporcionality
podľa uvedeného článku, táto smernica neprekračuje rámec toho,
čo je nevyhnutné na dosiahnutie uvedených cieľov.
(20)     V súlade so spoločným
politickým vyhlásením členských štátov a Komisie z 28. septembra 2011 k
vysvetľujúcim dokumentom[11]
sa členské štáty v odôvodnených prípadoch zaviazali pripojiť k
oznámeniu o svojich transpozičných opatreniach jeden alebo viacero
dokumentov, v ktorých sa vysvetlí vzťah medzi príslušnými zložkami
smernice a zodpovedajúcimi časťami vnútroštátnych nástrojov
transpozície. Pokiaľ ide o túto smernicu, zákonodarca považuje
postúpenie týchto dokumentov za opodstatnené,
PRIJALI TÚTO SMERNICU:
Článok 1
Rozsah pôsobnosti
Táto smernica sa vzťahuje na elektronické
faktúry vystavené v dôsledku vykonávania zadaných zákaziek v súlade
so smernicou [ktorou sa nahrádza smernica 2004/18/ES], smernicou [ktorou
sa nahrádza smernica 2004/17/ES] alebo smernicou 2009/81/ES.
Článok 2
Vymedzenie pojmov
Na účely tejto smernice sa uplatňuje
toto vymedzenie pojmov:
1.           „elektronická faktúra“ je faktúra,
ktorá bola vystavená a prijatá v akomkoľvek elektronickom
formáte;
2.           „sémantický model údajov“ je
štruktúrovaný a logicky prepojený súbor podmienok a významov, ktorými
sa špecifikuje obsah vymieňaný v elektronických faktúrach;
3.           „základná elektronická faktúra“ je
podmnožina informácií obsiahnutých v elektronickej faktúre, ktoré sú
potrebné na umožnenie cezhraničnej interoperability, vrátane informácií
potrebných na zabezpečenie dodržiavania právnych predpisov;
4.           „verejní obstarávatelia“ sú verejní
obstarávatelia vymedzení v článku [2] smernice [ktorou sa nahrádza
smernica 2004/18/ES];
5.           „obstarávatelia“ sú obstarávatelia
vymedzení v článku [4] smernice [ktorou sa nahrádza smernica 2004/17/ES];
6.           „európska norma“ je európska norma
vymedzená v článku 2 ods. 1 nariadenia (EÚ) č. 1025/2012.
Článok 3
Zavedenie európskej normy
1.           Komisia požiada príslušnú
európsku normalizačnú organizáciu, aby vypracovala európsku normu pre
sémantický model údajov základnej elektronickej faktúry.
Komisia vyžaduje, aby európska norma sémantického
modelu údajov základnej elektronickej faktúry bola technologicky neutrálna
a aby sa ňou zabezpečovala ochrana osobných údajov podľa
smernice 95/46/ES.
Žiadosť sa príjme v súlade
s postupom stanoveným v článku 10 ods. 1 až 5 nariadenia (EÚ)
č. 1025/2012.
2.           V prípade, že európska
norma vypracovaná na základe žiadosti uvedenej v odseku 1 splní
požiadavky, ktoré sú v žiadosti obsiahnuté, Komisia uverejní odkaz na
túto európsku normu v Úradnom vestníku Európskej únie.
Článok 4
Elektronické faktúry, ktoré sú v súlade s európskou normou
Členské štáty zabezpečia, aby
verejní obstarávatelia a obstarávatelia neodmietali prijímanie
elektronických faktúr, ktoré sú v súlade s európskou normou, na ktorú bol
uverejnený odkaz podľa článku 3 ods. 2.
Článok 5 
Smernica 2006/112/ES
Táto smernica sa uplatňuje bez toho, aby
boli dotknuté ustanovenia smernice Rady 2006/112/ES.
Článok 6
Transpozícia
1.           Členské štáty uvedú do
účinnosti zákony, iné právne predpisy a správne opatrenia potrebné na
dosiahnutie súladu s touto smernicou najneskôr v lehote 48 mesiacov od
nadobudnutia účinnosti. Bezodkladne oznámia Komisii znenie týchto
ustanovení.
Členské štáty uvedú priamo v prijatých
ustanoveniach alebo pri ich úradnom uverejnení odkaz na túto smernicu.
Členské štáty určia, ako sa takýto odkaz uvedie.
2.           Členské štáty oznámia
Komisii znenie hlavných ustanovení vnútroštátnych právnych predpisov, ktoré
prijmú v oblasti pôsobnosti tejto smernice.
Článok 7
Preskúmanie
Komisia preskúma vplyvy tejto smernice na
vnútorný trh a na zavádzanie elektronickej fakturácie vo verejnom
obstarávaní a do 30. júna 2023 podá o nich správu Európskemu
parlamentu a Rade. V prípade potreby sa k správe pripojí
legislatívny návrh.
Článok 8
Nadobudnutie účinnosti
Táto smernica nadobúda účinnosť
dvadsiatym dňom po jej uverejnení v Úradnom vestníku Európskej únie.
Článok 9
Adresáti
Táto smernica
je určená členským štátom.
V Bruseli
Za Európsky parlament                                 Za
Radu
predseda                                                        predseda
[1]               Ú. v. EÚ C , , s. .
[2]               Ú. v. EÚ C , , s. .
[3]               Ú. v. EÚ L 316, 14.11.2012, s. 12.
[4]               Ú. v. ES L 281, 23.11.1995, s. 31.
[5]               Ú. v. EÚ L 134, 30.4.2004, s. 14.
[6]               Ú. v. EÚ L 134, 30.4.2004, s. 1.
[7]               Ú. v. EÚ L 216, 20.8.2009, s. 76.
[8]               Ú. v. EÚ C 326, 3.12.2010, s. 13.
[9]               Ú. v. EÚ L 124, 20.5.2003, s. 36.
[10]             Ú. v. EÚ L 347, 11.12.2006, s. 1.
[11]             Ú. v. EÚ C 369, 17.12.2011, s. 14.